NEUVOSTON JA NEUVOSTOSSA KOKOONTUNEIDEN NUORISOASIOISTA VASTAAVIEN MINISTEREIDEN PÄÄTÖSLAUSELMA,

annettu 17 päivänä joulukuuta 1999,

liikuntaharrastuksesta koulun ulkopuolisena oppimisena Euroopan yhteisöjen nuoriso-ohjelmien yhteydessä

(2000/C 8/03)

EUROOPAN UNIONIN NEUVOSTO JA NEUVOSTOSSA KOKOONTUNEET NUORISOASIOISTA VASTAAVAT MINISTERIT, jotka

ottavat huomioon "Nuorten Eurooppa" -ohjelman kolmannen vaiheen toteuttamisesta 14 päivänä maaliskuuta 1995 tehdyn Euroopan parlamentin ja neuvoston päätöksen N:o 818/95/EY(1),

ottavat huomioon yhteisön "Nuorten eurooppalainen vapaaehtoistyö" -toimintaohjelmasta 20 päivänä heinäkuuta 1998 tehdyn Euroopan parlamentin ja neuvoston päätöksen N:o 1686/98/EY(2),

sekä katsovat seuraavaa:

1) Amsterdamin sopimukseen liitetyssä julistuksessa urheilusta korostetaan urheilun yhteiskunnallista merkitystä, erityisesti sen merkitystä identiteetin luomisessa ja ihmisiä yhdistävänä tekijänä.

2) Euroopan parlamentin päätöslauselmassa Euroopan unionin asemasta urheiluna alalla(3) pyydetään erityisesti komissiota ottamaan urheilu huomioon kaikissa toimissaan, erityisesti alue- ja sosiaalipolitiikassa sekä opetukseen, koulutukseen, nuorisoon ja terveyteen liittyvillä aloilla.

1. PANEVAT MERKILLE, että Euroopan yhteisön nuoriso-ohjelmien tavoitteena on muun muassa edistää nuorten integroituamista koulun ulkopuolisen oppimisen avulla ja että tässä yhteydessä liikunta ei ole päämäärä vaan hyödyllinen väline, ja korostavat, että nuorten liikuntaharrastuksella voi olla kasvatuksellista arvoa ja että se voi myös edistää aktiivista kansalaisuutta, osallistumista, yhteisvastuullisuutta ja suvaitsevaisuutta,

2. TUNNUSTAVAT, että liikunta on osa nuorten jokapäiväistä elämää siten, että perinteisen järjestetyn nuorisourheilun rinnalla on olemassa yhä enemmän nuorten omista tarpeista lähtevää, moniin eri nuorisokulttuureihin kiinteänä osana kuuluvaa nuorisoliikuntaa,

3. KATSOVAT, että liikuntaharrastuksella, jonka päämäärät ja tavoitteet ovat kasvatukselliset, voidaan myötävaikuttaa kansalaisyhteiskunnan lujittamiseen ja että sillä on merkittävä osuus nuorten, erityisesti vähempiosaisten ja oloihinsa tyytymättömien nuorten, sosiaalistamisessa ja yhteiskuntaan integroimisessa,

4. OVAT TIETOISIA SIITÄ, että liikuntaharrastus, jonka päämäärät ja tavoitteet ovat kasvatukselliset, voi olla hyödyllinen keino ehkäistä ja torjua kansalliskiihkoista ja muukalaisvihamielistä asennoitumista ja käyttäytymistä nuorisotyön ensisijaisten tavoitteiden mukaisesti, edistää sukupolvien välistä vuoropuhelua ja auttaa torjumaan riskikäyttäytymisen eri muotoja ja helpottamaan sosiaalista integroitumista,

KEHOTTAVAT Euroopan yhteisöjen komissiota suunnittelemaan yhteistyössä jäsenvaltioiden kanssa johdonmukaisen lähestymistavan, jolla voidaan hyödyntää liikuntaan sisältyviä koulun ulkopuolisen oppimisen mahdollisuuksia osana nuorisoalan eurooppalaista yhteistyöpolitiikkaa. Tällaisessa lähestymistavassa voitaisiin:

i) rohkaista nuoriso- ja liikunta-alan toimijoiden välistä yhteistyötä alan parhaidan käytäntöjen vaihdon edistämiseksi ja mahdollisuuksien luomiseksi sellaiselle liikuntaharrastukselle, joka vastaa nuorten tarpeisiin koulun ulkopuolisen oppimisen alalla, ja varmistaen samalla, että kaikilla nuorilla on yhtäläiset mahdollisuudet harrastaa liikuntaa,

ii) hyödyntää liikunnan sisältämiä mahdollisuuksia nuoriso- ja koultusohjelmien toteuttamiseksi ja varmistaa, että liikuntaharrastusta koskevat hankeet ovat täysin ohjelmien kasvatuksellisten päämäärien ja tavoitteiden, painopistealojen ja perusteiden mukaisia,

iii) edistää sellaisten nuorisotyöntekijöiden koulutusohjelmien kehittämistä, jotka on suunnattu liikunta-alalla toimiville, jotta parannettaisiin heidän tietojaan ja taitojaan toteuttaa nuorisotyötä koskevia aloitteita Euroopan tasolla,

iv) määritellä nuorisotyön painopistealoja, joita voidaan edistää liikunnan avulla, esimerkiksi demokratia, osallistuminen, suvaitsevaisuus, keskinäinen ymmärtämys, sukupolvien välinen vuoropuhelun sekä yhteiskunnan ja ympäristön kestävä kehitys.

(1) EYVL L 87, 20.4.1995, s. 1.

(2) EYVL L 214, 31.7.1998, s. 1.

(3) EYVL C 200, 30.6.1997, s. 252.